text: Menuda Natura: Helianthemum apenninum (L.) Mill.
  NOMS: Perdiguera. Heliantem apení. Castellà : Perdiguera. Heliantemo blanco. Francès: Hélianthème des apennins. Itàlia: Eliantemo degli Appennini. Anglès: White Rockrose. Alemany: Apenninen-Sonnenröschen. Weißes Sonnenröschen. Neerlandès: Wit Zonnerosje.
  Inflorescències en cima simple
  SINÒNIMS: Cistus apenninus L.; Helianthemum polifolium Mill.
  HÀBITAT: Ononido-Rosmarinetea. Pedregars, matollars, timonedes, fissures de les roques calcàries. Entre els 600 i els 1400 metres d'altitud.
  Mata tomentosa de fins 50 cm d'alçada
  DESCRIPCIÓ: Mateta tomentosa que por arribar al mig metre d'alçada
  Fulles oposades, de marge revolut
  Fulles oposades, decussades, linears o oblongo-linears de marge revolut i curt pecíol, amb pèls blanquinosos i estípules linears més llargues que el pecíol.
  Corol·la amb cinc pètals lliures
  Flors en cima simple. Calze amb tres sèpals exteriors pubescents, amb els nervis marcats, i dos de més petits, interiors, que passen desapercebuts. Corol·la amb cinc pètals lliures que poden fer 1,5 cm, de color blanc o rosat. Androceu amb nombrosos estams grocs. Gineceu amb ovari súper Floreix a finals de primavera.
  Fruit en càpsula subglobosa pubescent que s'obri per tres valves.
  CURIOSITATS BOTÀNIQUES: Les cistàcies són una petita família, amb només 8 gèneres i 150 espècies, que tenen el principal centre de variació a les terres seques i assolellades del voltant del Mediterrani. Per aquest motiu s'empra com un indicador de mediterraneïtat d'un territori la proporció de cistàcies respecte del total d'espècies de la flora de dit territori.
  Calze amb tres sèpals exteriors i dos interiors molt més petits
  ETIMOLOGIA I CURIOSITATS: El nom del gènere Helianthemum deriva del grec "hélios" que significa sol, i de "ánthemon" florit, perquè diu en Flora Ibèrica que, segons Ambrosini (1666), dirigeix les flors cap al sol, encara que altres autors afirmen que el nom és degut a que necessita el calor del sol per obrir les flors (calen més de 20o C per desplegar els pètals).
  El nom específic apenninum és un epítet geogràfic relatiu als Apenins, que significa dels Apenins, la cadena muntanyosa que recorre Itàlia de nord a sud.
  Helianthemum apenninum va ser descrita per (L.) Mill. i publicada en The Gardeners Dictionary: . . . eighth edition no. 4. 1768.
  Observacions: Existeixen nombroses subespècies reconegudes, de les quals habiten les nostres terres la ssp. apenninum, la ssp. pilosum, i la ssp. violaceum, amb les seues varietats.